Къэбэрдей-Балъкъэрыр хэтщ «Къэрал къабзэ» федеральнэ проектым
КъБР-м и Iэтащхьэ КIуэкIуэ Казбек хэтащ «Экология» лъэпкъ проектым хыхьэ «Къэрал къабзэ» федеральнэ проектым къыщыгъэлъэгъуахэр гъэзэ- щIа зэрыхъум теухуауэ УФ-м ЩIыуэпс хъугъуэфIыгъуэхэмрэ экологиемкIэ и министерствэм иригъэкIуэкIа зэIущIэм, видеоконференц мардэм тету дыгъэгъазэм и 15-м къызэрагъэпэщам.
ЗэIущIэм хэтащ КъБР-м и Правительствэм и УнафэщIым и япэ къуэдзэ Говоров Сергейрэ КъБР-м щIыуэпс хъугъуэфIыгъуэхэмрэ экологиемкIэ и ми- нистр Шаваев Ильясрэ. Зэхыхьэм щытепсэлъыхьащ щIыналъэхэм экологием ехьэлIауэ щыIэ гугъуехьхэр къызэнэкIыным хуэгъэпса проектхэр гъащIэм хэпщэным зэрызыхуагъэхьэзыр щIыкIэм.
Къэбэрдей-Балъкъэрым лэжьыгъэшхуэ щызэфIагъэкI проектыр гъэзэщIэным хуэунэтIауэ. Къапщтэмэ, 2021 гъэм кърахьэлIэну лэжьыгъэхэм хагъэхьащ Тырныауз вольфрам-молибден комбинатым и кIэрыхубжьэрыхухэр щызэтракIутэу щыта щIыпIэхэр гъэкъэбзэжыныр, апхуэдэуи абыкIэ хуитыныгъэ ямыIэу пхъэнкIий идзыпIэ ящIауэ щыта щIыхэр къэгъэбэтэжыныр.
«Экологие» лъэпкъ проектым хыхьэ «Къэрал къабзэ» проектым ипкъ иткIэ республикэм и Тэрч, Май щIыналъэхэм, апхуэдэуи Бахъсэн къалэ округым щагъэкъэбзэжащ, гъавэ щIапIэу къэбгъэсэбэп хъунухэм щыхагъэхьэжащ кIэрыхубжьэрыху идзыпIэу щыта гектар 20-м щIигъу.
Къэбэрдей-Балъкъэр Республикэм ЩIыуэпс хъугъуэфIыгъуэхэмрэ экологиемкIэ и министерствэм дызэ- рыт илъэсым и щэкIуэгъуэм пхигъэкIащ «Къэрал къабзэ (Къэбэрдей-Балъкъэр Республикэ)» щIыналъэ проектыр гъэзэщIэным теухуа зэгурыIуэныгъэм и проектыр. Япэ ирагъэщу 2024 гъэ пщIондэ зэфIагъэкIынухэм хагъэхьащ кIэрыхубжьэрыхухэр пIалъэкIэ щызэтракIутэну яубзыхуауэ щыта щIыпIэхэр, абыхэм Бахъсэн къалэ округым щыIэ апхуэдэ зы иджыри яхэту, гъэкъэбзэжыныр.
КъБР-м и Iэтащхьэмрэ
Правительствэмрэ я пресс-IуэхущIапIэ.
